Publication: Magyar Közlöny
Issue: MK-2001-80 (Year: 2001, Number: 80)
Era: 1990-2004
Section: a 129/2001. (VII. 13.) Korm. rendelethez
Paragraph Index: 1099

4. A képzés főbb tanulmányi területei és azok arányai 4.1. Az összes kreditmennyiségen belül gyakorlathoz kapcsolódik: 39% 4.2. Főbb képzési szakaszok, témakörök és ezek kreditszáma 4.2.1. Alapozó képzés: 50 kredit Az alapozó képzés szerepe kettős: egyrészt a különböző előképzettséggel érkező hallgatók felkészültségének a szükséges szintre emelése, másrészt a szociológia legalapvetőbb elméleti, történeti és módszertani ismereteinek átadása. A szintrehozás keretében a hallgatók olvasási, szövegértési, fogalmazási és logikai ismereteit és készségeit kell fejleszteni, meg kell szilárdítani és ki kell egészíteni történelmi, különösen pedig kultúrtörténeti ismereteiket. A szociológia alapjainak főbb tantárgycsoportjai: — a társadalomelmélet alapjai: makrotársadalmi összefüggések, ezen belül a társadalmi struktúra és rétegződés, a társadalmi mobilitás és a társadalmi változások témái, valamint a mezo- és mikroszintű elméletek és a modern szociológiai paradigmák, — társadalomtörténet: a magyar társadalom viszonyainak változásai, — szociológiatörténet: a szociológia kialakulása, szellemi vonulata, a tudományág alapítóinak elméletei és munkássága, — a módszertani és matematikai tantárgyak az empirikus társadalomkutatásba vezetik be a hallgatót, felvértezve egyrészt a kvantitatív vizsgálati módszerek elsajátításához szükséges matematikai alapokkal, másrészt az informatikai technológiák követésének készségével, harmadrészt megismertetve a társadalom tudományos vizsgálatának episztemológiai problémáival és a kutatói megközelítés lehetőségeivel; a módszertani képzés a kutatás megtervezésétől az adatgyűjtési és adatelemzési technikákon át az eredmények értékeléséig valamennyi alapvető módszerre kiterjed, — szociálpszichológiai és pszichológiai ismeretek, — a szociológia társtudományainak alapismeretei: demográfia, közgazdaságtan, szociálpolitika, politológia, jog, társadalomfilozófia. 4.2.2. Törzs- és szakképzés: 85 kredit — A szakmai ismeretek tantárgycsoportjai az alapok elsajátítására épülnek, ezért csak a társadalomelméleti és módszertani szigorlat letétele után kerülhet rájuk sor. Feladatuk a szakmai tudás elmélyítése és kiszélesítése, mind a társadalomelméleti, mind a szociológiatörténeti, mind a kutatásmódszertani képzés területén. — A társadalomelméleti tantárgycsoport zömét az ún. szakszociológiák adják (családszociológia, szervezetszociológia, oktatásszociológia, egészségszociológia, ifjúságszociológia, település-, város-, és regionális szociológia, munkaszociológia, a deviancia szociológiája, kisebbségszociológia stb.). E hagyományos tárgyak mellett fontos csoportot alkotnak a napjainkban zajló társadalmi folyamatok és jelenségek (az európai integráció, a globalizáció, a környezeti válság, az információs társadalom, az etnikai viszonyok) megismertetésével és elemzésével foglalkozó tárgyak. — A kötelezően választható szociológiatörténeti kurzusok kínálata a szociológiai iskolákkal, eszmék és megközelítésmódok történetével, a társadalom és a róla való gondolkodás viszonyának elemzésével ismerteti meg a hallgatókat. — A tovább folyó kutatásmódszertani képzés célja egyrészt a megtanult alapok készséggé alakítása gyakorlati elmélyítéssel, másrészt a bonyolultabb és a legújabb módszerek megismertetése. — A szakmai ismeretek átadásának fontos formája a szakon belüli specializációk, szakirányú programok kialakítása. Ezek a programok a felkínált tantárgyakat célszerű csoportosításban, további kiegészítésekkel ajánlják a hallgatóknak, és lehetővé teszik, hogy a szociológia valamely területén való elmélyültebb tudás megszerzését az oklevélben is elismerjék. — A specializáció kiemelt formája a szociológia (társadalomismeret) tanári képzés, amelynek a szakmához kapcsolódó pedagógiai tárgyait és gyakorlatait a szak keretében, ebben a szakaszban kell biztosítani. 4.2.3. Szakmai gyakorlat: 30 kredit A gyakorlati képzés típusai: — egyéni (terep)gyakorlat gyakorlatvezető irányításával, oktató vagy kutatóintézményben; — kiscsoportos gyakorlat (legfeljebb 8 hallgató) gyakorlatvezetővel, esetileg választott terepen; — csoportos gyakorlat (legfeljebb 15 hallgató) egyes technikák gyakorlására, gyakorlatvezetővel. A gyakorlat részét képezi mind a konkrét szakmai tevékenység, mind pedig annak elemző feldolgozása a képző intézményben vagy a gyakorlat helyszínén. 2001/80. szám

Source: https://magyarkozlony.hu/hivatalos-lapok/c27aef8bad888f243e743ce19b7e6aeb0578bc80/dokumentumok/233c18ee3306e46ea81ff8ef04ba00b38343305e/letoltes